UREDBA KOMISIJE (EU) št. 351/2010

z dne 23. aprila 2010

o izvajanju Uredbe (ES) št. 862/2007 Evropskega parlamenta in Sveta o statistikah Skupnosti o selitvah in mednarodni zaščiti v zvezi z opredelitvijo kategorij skupin glede na državo rojstva, skupin glede na državo prejšnjega običajnega prebivališča, skupin glede na državo prihodnjega običajnega prebivališča in skupin glede na državljanstvo

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 862/2007 Evropskega parlamenta in Sveta z dne 11. julija 2007 o statistikah Skupnosti o selitvah in mednarodni zaščiti ter o razveljavitvi Uredbe Sveta (EGS) št. 311/76 o zbiranju statističnih podatkov o tujih delavcih (1) ter zlasti člena 10(2)(b) Uredbe,

ob upoštevanju naslednjega:

Za zagotovitev primerljivosti podatkov iz različnih statističnih in upravnih virov v državah članicah ter za pripravo zanesljivih pregledov na ravni Skupnosti je treba kategorije skupin glede na državo rojstva, skupin glede na državo prejšnjega običajnega prebivališča, skupin glede na državo prihodnjega običajnega prebivališča in skupin glede na državljanstvo opredeliti na enak način v vseh državah članicah. Zato mora Komisija v skladu z Uredbo (ES) št. 862/2007 opredeliti navedene kategorije.

Ukrepi, predvideni s to uredbo, so v skladu z mnenjem Odbora za evropski statistični sistem –

SPREJELA NASLEDNJO UREDBO:

Člen 1

Ta uredba določa kategorije skupin glede na državo rojstva, skupin glede na državo prejšnjega običajnega prebivališča, skupin glede na državo prihodnjega običajnega prebivališča in skupin glede na državljanstvo, kot zahteva Uredba (ES) št. 862/2007.

Člen 2

Uporabljajo se naslednje opredelitve navedenih kategorij:

„stopnja razvoja“ pomeni relativna stopnja razvoja države, opredeljeno s statističnimi merili, kot so pričakovana življenjska doba, pismenost, raven izobrazbe in bruto domači proizvod (BDP) na prebivalca;

Člen 3

V Prilogi so navedene skupine glede na državo rojstva, skupine glede na državo prejšnjega običajnega prebivališča, skupine glede na državo prihodnjega običajnega prebivališča in skupine glede na državljanstvo, v skladu s katerimi morajo države članice sporočiti podatke Komisiji.

Člen 4

Ta uredba začne veljati dvajseti dan po objavi v Uradnem listu Evropske unije.

(1) UL L 199, 31.7.2007, str. 23.

PRILOGA

Skupine glede na države in državljanstvo so:

— osnovne skupine,

— dodatne skupine drugih držav nečlanic Evropske unije (EU) in nedržavljanstev EU.

1. OSNOVNE SKUPINE GLEDE NA DRŽAVO

1.1 Skupine glede na državljanstvo

„Državljanstvo“ je opredeljeno v skladu s členom 2(1)(d) Uredbe (ES) št. 862/2007.

Osebi z enim ali več državljanstvi se dodeli samo ena država državljanstva, ki se določi po naslednji prednostni razvrstitvi:

1. država poročevalka ali, če oseba nima državljanstva države poročevalke:

2. druga država članica EU ali, če oseba nima državljanstva druge države članice EU:

3. druga država nečlanica Evropske unije.

Kadar ima oseba dve ali več državljanstev držav članic EU, toda nobena od teh držav ni država poročevalka, države članice določijo, katera je država državljanstva.

Kadar ima oseba dve ali več državljanstev držav nečlanic EU, države članice določijo, katera je država državljanstva.

Podatki iz člena 3(1)(a)(i) in (c)(i) Uredbe (ES) št. 862/2007 se razvrstijo po naslednjih skupinah glede na državljanstvo:

— državljanstvo države poročevalke (nacionalni državljani),

— državljanstvo druge države članice EU (drugi državljani EU),

— državljanstvo držav nečlanic EU (nedržavljani EU), in sicer: — državljanstvo držav Efte, — državljanstvo držav kandidatk, — državljanstvo drugih držav nečlanic EU,

— državljanstvo neznano.

Podatki iz člena 3(1)(b)(i) Uredbe (ES) št. 862/2007 se razvrstijo po naslednjih skupinah glede na državljanstvo:

— državljanstvo države poročevalke (nacionalni državljani),

— državljanstvo druge države članice EU (drugi državljani EU),

— državljanstvo držav nečlanic EU (nedržavljani EU),

— državljanstvo neznano.

1.2 Skupine glede na državo rojstva

„Država rojstva“ je opredeljena v skladu s členom 2(1)(e) Uredbe (ES) št. 862/2007.

Podatki iz člena 3(1)(a)(ii) in (c)(ii) Uredbe (ES) št. 862/2007 se razvrstijo po naslednjih skupinah glede na državo rojstva:

— država poročevalka (domačin),

— druge države članice EU (tujec iz EU),

— zunaj EU (tujec iz države nečlanice EU), in sicer — države Efte, — države kandidatke, — druge države nečlanice EU,

— država rojstva neznana.

1.3 Skupine glede na državo prejšnjega običajnega prebivališča

Podatki iz člena 3(1)(a)(iii) Uredbe (ES) št. 862/2007 se razvrstijo po naslednjih skupinah glede na državo prejšnjega običajnega prebivališča:

— druge države članice EU,

— zunaj EU, in sicer — države Efte, — države kandidatke, — druge države nečlanice EU,

— država prejšnjega običajnega prebivališča neznana.

1.4 Skupine glede na državo prihodnjega običajnega prebivališča

Podatki iz člena 3(1)(b)(iv) Uredbe (ES) št. 862/2007 se razvrstijo po naslednjih skupinah glede na državo prihodnjega običajnega prebivališča:

— druge države članice EU,

— zunaj EU,

— država prihodnjega prebivališča neznana.

2. DODATNE SKUPINE GLEDE NA STOPNJO RAZVOJA DRUGIH DRŽAV NEČLANIC EU IN NEDRŽAVLJANSTEV EU

Podatki iz člena 3(1)(a)(i), (ii) in (iii) ter c(i) in (ii) Uredbe (ES) št. 862/2007, ki se nanašajo na druge države nečlanice EU in druga nedržavljanstva EU, se prav tako razvrstijo po naslednjih skupinah glede na stopnjo razvoja:

— visoko razvite države,

— srednje razvite države,

— manj razvite države.

3. SEZNAM DRŽAV IN DRŽAVLJANSTEV V SKUPINAH

Država rojstva, država prejšnjega običajnega prebivališča in država prihodnjega običajnega prebivališča so države, ki so opredeljene z mednarodnimi mejami in obstajajo od 1. januarja referenčnega leta.

Sestava držav članic EU, držav Efte in držav kandidatk je takšna, kot velja 1. januarja referenčnega leta.

Komisija bo državam članicam poslala seznam držav in državljanstev, ki jih je treba vključiti v vsako od osnovnih skupin. Seznam z osnovnimi skupinami se po potrebi posodablja.

Komisija bo državam članicam poslala seznam držav in državljanstev, ki jih je treba vključiti v vsako od dodatnih skupin stopnje razvoja. Seznam z dodatnimi skupinami se po potrebi posodablja.